CELEX: 32019D0154
Language: lt
Date: 1548806400000
Title: 2019 m. sausio 30 d. Komisijos sprendimas (ES) 2019/154, kuriuo nustatomos vidaus taisyklės, susijusios su duomenų subjektų teisės susipažinti su savo medicininėmis bylomis apribojimu

31.1.2019   
               
               
                  LT
               
               
                  Europos Sąjungos oficialusis leidinys
               
               
                  L 27/33
               
            
         KOMISIJOS SPRENDIMAS (ES) 2019/154
         2019 m. sausio 30 d.
         kuriuo nustatomos vidaus taisyklės, susijusios su duomenų subjektų teisės susipažinti su savo medicininėmis bylomis apribojimu
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 249 straipsnio 1 dalį,
         kadangi:
         
                     (1)
                  
                  
                     pagal Tarnybos nuostatų 26a straipsnį ir Kitų tarnautojų įdarbinimo sąlygų 16 ir 91 straipsnius pareigūnai ir darbuotojai turi teisę susipažinti su savo medicininėmis bylomis pagal institucijų paskyrimų tarnybų nustatytą tvarką;
                  
               
                     (2)
                  
                  
                     nuo 2004 m. galimybė susipažinti su medicininėmis bylomis buvo reguliuojama pagal Administracijų vadovų išvadą Nr. 221/04 (1) ir duomenų subjektams nebuvo leidžiama tiesiogiai susipažinti su visais su jais susijusiais psichologinės būsenos ar psichinės sveikatos dokumentais. Šis bendras apribojimas neparemtas konkrečių atvejų analize;
                  
               
                     (3)
                  
                  
                     kad būtų laikomasi Europos Parlamento ir Tarybos reglamento (ES) 2018/1725 (2), Komisijos taikomi galimybės susipažinti su tokiais dokumentais apribojimai turi būti proporcingi ir paremti konkrečių atvejų analize;
                  
               
                     (4)
                  
                  
                     nors duomenų subjektams turėtų būti suteikta galimybė kuo išsamiau susipažinti su medicininėmis bylomis, tam tikrais atvejais apribojimai, pagrįsti Reglamento (ES) 2018/1725 25 straipsniu, gali būti reikalingi siekiant apsaugoti darbuotojo sveikatą ar trečiųjų šalių teisėtus interesus. Komisijos vardu veikiantis Medicinos tarnybos pareigūnas turėtų nurodyti bet kokio tokio apribojimo priežastis ir šios priežastys turėtų būti įrašytos į atitinkamo darbuotojo medicinines bylas;
                  
               
                     (5)
                  
                  
                     asmens duomenys saugomi saugioje fizinėje ir elektroninėje aplinkoje, kad būtų užkirstas kelias neteisėtam susipažinimui su duomenimis arba jų perdavimui asmenims, kuriems jų nebūtina žinoti;
                  
               
                     (6)
                  
                  
                     medicininėms byloms tvarkyti taikomi saugojimo laikotarpiai yra nustatyti bendrame Europos Komisijos bylų saugojimo sąraše (3);
                  
               
                     (7)
                  
                  
                     siekiant užtikrinti šio sprendimo laikymąsi, Europos Komisijos duomenų apsaugos pareigūnas turėtų atlikti nepriklausomą apribojimų taikymo peržiūrą;
                  
               
                     (8)
                  
                  
                     2018 m. gruodžio 10 d. Europos duomenų apsaugos priežiūros pareigūnas pateikė nuomonę;
                  
               
                     (9)
                  
                  
                     Europos Parlamento ir Tarybos reglamentą (EB) Nr. 45/2001 (4) Reglamentas (ES) 2018/1725 pakeičia tą dieną, kai jis įsigalioja, nenumačius jokio pereinamojo laikotarpio. Reglamentu (EB) Nr. 45/2001 buvo numatyta galimybė taikyti tam tikrų teisių apribojimus. Kad nebūtų pakenkta duomenų subjektų teisėms, šis sprendimas turėtų būti taikomas nuo Reglamento (ES) 2018/1725 įsigaliojimo dienos,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas ir taikymo sritis
            
               1.   Šiuo sprendimu nustatomos sąlygos, kuriomis Komisija gali pagal Reglamento (ES) 2018/1725 25 straipsnio 1 dalies h punktą apriboti to reglamento 17 straipsnio taikymą.
            
            
               2.   Šis sprendimas taikomas leidimui susipažinti su asmens medicininiais duomenimis, kuriuos tvarko Komisija pagal Tarnybos nuostatų 26a, 33, 59, 72, 73 ir 78 straipsnius bei jų VIII priedo 1, 13–15 straipsnius ir Kitų tarnautojų įdarbinimo sąlygų 13, 16, 28, 32, 33, 83, 91, 95, 100, 101 ir 102 straipsnius.
            
         
         
            2 straipsnis
            Taikytini apribojimai
            
               1.   Laikydamasi 3–5 straipsnių, Komisija gali kiekvienu konkrečiu atveju apriboti duomenų subjektų teisę tiesiogiai susipažinti su savo psichologinės būsenos ar psichinės sveikatos medicininiais duomenimis, kuriuos tvarko Komisija, jei tikėtina, kad susipažinimas su tokiais duomenimis kels pavojų duomenų subjekto sveikatai. Šis apribojimas proporcingas tam, kas tikrai būtina duomenų subjektui apsaugoti.
            
            
               2.   Galimybė susipažinti su 1 dalyje nurodyta informacija suteikiama duomenų subjekto pasirinktam gydytojui.
            
            
               3.   Tokiais atvejais duomenų subjektui pateikus prašymą Medicinos tarnyba kompensuoja dalį gydytojo, kuriam suteikta teisė susipažinti su medicininėmis bylomis, medicininių konsultacijų išlaidų, kurios pagal bendrąją sveikatos draudimo sistemą nebuvo kompensuotos. Kompensuojamos išlaidos neviršija Bendrosiose įgyvendinimo nuostatose, susijusiose su sveikatos priežiūros išlaidų kompensavimu (5), nustatytos viršutinės ribos ir pagal tas taisykles duomenų subjektui pagal bendrąją sveikatos draudimo sistemą nustatytos kompensuotinos sumos skirtumo.
            
            
               4.   Medicinos tarnyba kompensuoja tokias išlaidas su sąlyga, kad dar nebuvo leista susipažinti su tais pačiais duomenimis.
            
            
               5.   Laikydamasi šio sprendimo 3–5 straipsnių, Komisija gali kiekvienu konkrečiu atveju ir pagal Reglamento (ES) 2018/1725 25 straipsnio 1 dalies h punktą apriboti duomenų subjektų teisę susipažinti su jos turimais jų medicininiais duomenimis, kai tos teisės įgyvendinimas darytų neigiamą poveikį tų duomenų subjektų ar kitų duomenų subjektų teisėms ir laisvėms.
            
         
         
            3 straipsnis
            Duomenų subjektų teisė susipažinti su duomenimis
            
               1.   Tais atvejais, kai Komisija visiškai ar iš dalies apriboja Reglamento (ES) 2018/1725 17 straipsnyje nurodytą duomenų subjekto teisę susipažinti su savo medicininiais duomenimis, ji atsakyme raštu į prašymą leisti susipažinti su duomenimis nepagrįstai nedelsdama informuoja atitinkamą duomenų subjektą apie taikomą apribojimą ir pagrindines jo taikymo priežastis. Komisija taip pat informuoja duomenų subjektą apie galimybę pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.
            
            
               2.   Informacijos apie 1 dalyje nurodyto apribojimo priežastis teikimas gali būti atidėtas, ji gali būti nepateikiama arba gali būti atsisakyta ją pateikti, jei tai pakenktų apribojimo tikslui.
            
            
               3.   Komisija pagal 5 straipsnį užfiksuoja apribojimo taikymo priežastis.
            
            
               4.   Tais atvejais, kai teisė susipažinti su duomenimis yra visiškai ar iš dalies apribota, duomenų subjektas savo teisę susipažinti su duomenimis įgyvendina pagal Reglamento (ES) 2018/1725 25 straipsnio 6, 7 ir 8 dalis, tarpininkaujant Europos duomenų apsaugos priežiūros pareigūnui.
            
         
         
            4 straipsnis
            Apribojimų fiksavimas ir registravimas
            
               1.   Komisija fiksuoja bet kokio apribojimo taikymo pagal šį sprendimą priežastis, įskaitant būtinybės taikyti apribojimą ir jo taikymo proporcingumo vertinimą, atsižvelgdama į atitinkamus Reglamento (ES) 2018/1725 25 straipsnio 2 dalyje nurodytus elementus.
               Tuo tikslu įraše nurodoma, kaip teisės įgyvendinimas keltų pavojų duomenų subjekto sveikatai arba darytų neigiamą poveikį kitų duomenų subjektų teisėms ir laisvėms.
            
            
               2.   Įrašas ir atitinkamais atvejais dokumentai, kuriais grindžiamos pagrindinės faktinės ir teisinės aplinkybės, užregistruojami atitinkamoje medicininėje byloje.
            
         
         
            5 straipsnis
            Apribojimų trukmė
            
               1.   2 straipsnyje nurodyti apribojimai toliau taikomi tol, kol neišnyksta juos pagrindžiančios priežastys.
            
            
               2.   Tais atvejais, kai apribojimo taikymo priežastys išnyksta ir duomenų subjektas dar kartą paprašo leisti susipažinti su atitinkamais savo medicininiais duomenimis, Komisija panaikina apribojimą ir duomenų subjektui nurodo pagrindines apribojimo taikymo priežastis. Kartu Komisija informuoja duomenų subjektą apie galimybę bet kuriuo metu pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.
            
         
         
            6 straipsnis
            Europos Komisijos duomenų apsaugos pareigūno atliekama peržiūra
            
               1.   Kiekvienu atveju, kai pagal šį sprendimą apribojamos duomenų subjektų teisės, apie tai be reikalo nedelsiant informuojamas duomenų apsaugos pareigūnas. Duomenų apsaugos pareigūno prašymu jam suteikiama galimybė susipažinti su įrašais ir visais dokumentais, kuriais grindžiamos pagrindinės faktinės ir teisinės aplinkybės.
            
            
               2.   Duomenų apsaugos pareigūnas gali prašyti peržiūrėti apribojimo taikymą. Duomenų apsaugos pareigūnas raštu informuojamas apie prašomos peržiūros rezultatus.
            
         
         
            7 straipsnis
            Įsigaliojimas
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2018 m. gruodžio 11 d.
         
         
            Priimta Briuselyje 2019 m. sausio 30 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  Šią išvadą administracijų vadovai patvirtino 2004 m. vasario 19 d. įvykusiame 236-ajame posėdyje.
         
            (2)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (3)  Bendras Europos Komisijos bylų saugojimo sąrašas SEC(2007) 970, 2007 m. liepos 4 d., atnaujintas ir papildytas SEC(2012) 713, 2012 m. gruodžio 17 d.
         
            (4)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
         
            (5)  2007 m. liepos 2 d. Komisijos sprendimas C(2007) 3195, kuriuo nustatomos bendrosios įgyvendinimo nuostatos, susijusios su sveikatos priežiūros išlaidų kompensavimu.